# Barzhaz Breizh/1867/Tour ann arvor

Oberennoù damheñvel pe handelvoù all zo ivez, gwelout Tour an Arvor.
| ◄ Sant Efflamm hag ar roue Arzur | Tour ann arvor | Kimiad ann ene ► |
— Piou ac’hanoc’h-hu a welaz, — mordud, E-beg an tour, e ribl an treaz ; E-beg tour krenn kastel Arvor Daoulinet itron Azenor ?
— An itron hon euz-ni gwelet, — otrou, — E prenestr ann tour daoulinet Drouglivet he chod, du he zae, Sioul he c’halon koulskoude. —
Arru kannadourien eun deiz, — en hanv, — Uhela goad demeuz a Vreiz, Sternou arc’hant, dillad melen ; Kezek glas, frank ha ruz o froen.
Ar gedour aba o gwelas, — o tont, — Da gaout ar roue a eaz : — Setu daouzeg o tont d’al lae, Digoret vo ar persier d’he ?
— Ra vo ar persier digoret, — gedour, — Ra vint seder digemeret ; Ra vo savet an daol timad ; Pa zigemer, digemer mad.
— A-berz mab hor roue ’m omp deut, — otrou, — Da c’houlenn ho merc’h da bried, Da c’houlenn ho merc’h gand enor, Da bried ho merc’h Azenor.
— Losket a-walc’h a vo gant-han, — va merc’h, — Potr huel ha koant, a glevann ; Koant hag huel va merc’h ivez, Kun evel evn, gwenn evel lez. —
Eskob Is eured a lidaz, — laouen — Ha pemzek deiz krenn a badaz ; Pemzek deiz banvez ha koroll ; Ann delenourien enn ho roll.
— Da eo gan-hec’h va greg ioliz, — breman, — Ma ’z aimp—ni d’ar ger war hor c’hiz ? — Ne ran forz, va fried nevez, Lec’h a iefec’h, me iei ivez. —
He mamm-gaer evel m’he gwelaz — arru — Gand ann erez—tag a vougaz ; — Ober a rai an holl breman Fouge gand ar beg melen-man !
Ann alc’houez nevez a garer, — setu ! — Ann alc’houez goz a zisprizer, Ha koulskoude peur-liesa Ann alc’houez goz zo ann esa. —
Ne oa ked eiz miz achuet, — me gret, — D’he lez—vab e deus lavaret :
— Da ve gen-hoc’h-hu, paotr a Vreiz Diwall al loar demeuz ar bleiz ?
Leket evez, ma em c’hredet, — sellet,— Ober a reot mar n’ec’h euz gret ; Leket evez d’ho prud, otrou, Miret ho neiz deuz ar goukou.
— Ma e-leal am c’helennet, — itron — Bremaig hi a vo bac’het ; E-barz ann tour krenn vo laket, Hag a-benn tri de vo devet.
Ar roue koz dal ’m’a glevaz — ar vrud — Leiz he galon goela ’reaz Ha sachat deuz bleo gwenn he benn ; — Goa me ! goa me ! dre ma onn hen ! —
Ar roue koz a c’houlenne — paour kez ! — Gand ar verdaidi neuze : — Merdaidi, na nac’het ket : Daoust hag ema va merc’h devet ?
— Ho merc’h ne d-eo ket devet c’hoaz, — otrou — Devet a vo a—benn warc’hoaz ; Ma hi ato e beg ann tour, O kana he c’hleviz neizour.
O kana he c’hleviz neizour, — otrou — Kana sioul, — oh ! — kana flour : « Ho pezet, ho pezet true, True out-ho, o va Doue ! »
Azenor o vonet d’ann tan, — ann deiz — Ken dibreder evel eunn oan, Gwenn he dillad, ha diarc’hen, Flak war he skoa he bleo melen.
Azenor o vonet d’ann tan — paourez — Holl a lare braz ha bihan : Pec’hed eo, zur, pec’hed marvel Devi eur c’hreg tost da c’henel ! —
Holl hirvoude braz ha bihan, — enn hent — Nemed he mamm—gaer he unan : — Ne d-eo ket pec’hed nemet mad, Mouga ann aer gand he c’hofad.
Plantet c’houez, tanourien seder, — plantet. — Ma pego ann tan ruz ha ter ! — Plantomp c’houez, potred, d’ann tiz-vad, Ma pego ann tan-ma ervad ! —
Kaer en devoant c’houea ha c’houer — c’houea, — Na bege ann tan dindan hi ; C’houei, c’houea, c’houea, c’houei, Na zeue ann tan da begi.
Ar penn-barnour dal’ ma welaz — ar bec’h — Souezet a-grenn a jomaz : — Boemet, ’me chans, ann tan gant-hi ; Pa na zev ket, red’ he beuzi !
— Petra war vor hec’h euz gwelet ? — merdead, — — Eur vag heb roenv na gwel e-bet ; Ha war ann aroz, da sturier, Eunn eal he eskell digor-kaer.
Eur vag war vor a weliz pell, — otrou ; — Eur c’hreg enn hi gant he bugel,
He bugelik deuz he bronn wenn, ’Vel ur goulm ouc’h ribl eur gregen.
Deuz he geinik noaz a boke, — boke — Ha d’ezha ker kaer a gane : — Toutouik-lalla, va mabik ; Toutouik-lalla ’ta, paourik.
Mar ve da dad ha da welfe, — va mab, — Gen-oud-de fouge en defe ! Mes siouaz ! n’az kwelo nepred, Da dad, paourik, a zo kollet. —
Kastel Arvor zo saouzanet — a-vad — Ma eo bet biskoaz kastel bet, Stravil braz a zo er c’hastel : Ar vamm-gaer zo’ vont da vervel.
— Ann ifern em c’harz zo digor, — lez-vab, — Enn han Doue ! deut—hu d’am skor ! Deut-hu d’am skor, me zo daonet ! Ho pried c’hlan am euz gwallet ! —
Ne oa ked he genou sarret — setu — Setu o tont eunn aer flemmet O c’houibanat, stlejaz e meaz Hag he flemmaz hag he mougaz.
Hag he lez-vab e-meaz raktal, — ha kuit — Ha kuit trezeg ar broiou-all ; Hag hen war zouar ha war vor, O klask kelou deuz Azenor.
Klasket en doa war-zu zav-heol — e c’hreg ; — Klasket en doa war-zu c’huz-heol ; Klasket en doa war-zu c’hreiz-te, Er c’holern ivez he c’hlaske.
Pa zouare en enez vraz, — war-dro, — Eur potrik eno war ann treaz, Hag hen o c’hoari tal ar red, O tastum kregin ’nn he roched.
Melen he vleo, glaz he lagad, — glaz—mor, — Henvel ouz Azenor, a-vad ; Ken a lak kalon mab a Vreiz Da huanada enn he greiz.
— Piou eo da dad, va bugel-me, — piou eo ? — — N’am euz hini nemed Doue ;
Kollet tri bloa zo neb a oue ; Va mamm a oel o koun da ze.
— Na piou da vamm, na pelec’h eo ? — mabik. — — Kannerez, otrou, ’nn hani eo, Ma hi du-ze gand ann doaliou. — Na deomp-ni d’he c’havout hon daou. —
Ha da beg e dorn ar bugel — a-rok — Hag he da zont trem’ar stivel ; Hag o tont e verve ar goad, E dorn ar mab ouz dorn ann tad.
— Va mammik kez, sav alese, — ha sell : — Setu va zad ! askavet e ! Setu va zad a oa kollet ; Ra vezo Doue kanmeulet ! —
Kanmeulet gant-ho oe Doue, — ker mad, — A zas ann tad d’ar vugale ; Distroi reont laouen da Vreiz. Bennoz ann Drinded gand ann treiz !